導火新聞線

《導火新聞線》係香港電視網絡整嘅社會新聞電視劇，由梁小冰、周家怡、楊淇同王宗堯領銜主演，編審係潘漫紅，總導演係方俊華。呢套戲係「2015年香港電視網絡重頭戲」。

故事講一班記者喺面對商業社會嘅現實下，點樣彰顯公義，睇實社會嘅過程。四個主角Alma、方凝、阿咩同輝爺，喺一份免費報紙《囧報》入面，點樣因為對新聞理念唔同而發生衝突。空降去《囧報》做老總嘅Alma，點樣由一個後生嗰陣特登關懷弱勢社群嘅良心記者，變到唯利是圖，以超級「爆」同「重口味」嘅報道來吸引讀者，甚至自我審查，以各種理由阻止班細嘅深入報道權貴嘅不利消息；以及做記者嘅輝爺，點樣由一個熱血記者，變到一個「迆爆」頹廢男。

呢套戲題材主要探討香港傳媒嘅生存價值，風格寫實，喺劇集前半部更反映記者不為人知嘅辛苦，包括冒住生命危險報道真相，為咗提高報紙銷量擅自換頭版，甚至為咗獨家可以同有權勢嘅人做檯底交易等内容。呢套戲雖然係一套喺2013年殺青嘅戲，但係劇入面出現嘅暗角打人、老總俾人斬、大報社換頭版等等嘅情節，竟然喺下一年一一中嗮，所以俾香港網友叫做「先知劇」、「神劇」。

創作沿革

籌備同片花
《導火新聞線》嘅劇本喺2012年開始籌備。香港電視網絡主席王維基覺得，佢俾咗佢班最大嘅創作自由空間，結果創作團隊交咗兩個劇本，其中一個係講中港矛盾嘅《來生不做香港人》；另一個就係《導火新聞綫》，講述報館入面唔同理念嘅記者，喺新聞道德同報紙銷量之間做個取捨，甚至發生兩方面衝突嘅故事。王維基話，當時佢冇考慮題材嘅敏感性，只係擔心劇集會唔會俾觀眾覺得「離地」，可唔可以引起香港人的共鳴和反思。

《導火新聞線》喺2013年3月20號開始拍，喺當年8月28號殺青。不過喺拍之前，網上已經流傳《導火新聞線》嘅片段花絮。片花全長分半鐘，內容講梁小冰扮嘅Alma，反問周家怡扮嘅高級記者，點大家同期入行，周家怡嘅職位點解一尐都冇升。

香港電視網絡喺2014年10月26號喺YouTube上載《導火新聞線》嘅正式片段花絮，片段全長一分鐘，主要係講汪海藍覺得報導新聞嘅原則，就是讀者鍾意睇嘅故事，就值得去做，冇人睇嘅報紙，就冇生存空間。另外片入面重加咗車禍、爆炸、追料同當街斬人等場景，最後用「唔好諗住公器私用，香港重有新聞自由」做結尾。

角色
汪海藍 Alma
老總。
方凝
港聞採主。
麥曉欣 阿咩
初級記者。
樂嘉輝 輝爺
記者

預言
劉進圖遇襲
警察暗角打人
唐英年大宅僭建

香港電視網絡劇集
類:香港2015年